શિબિરનો પ્રથમ તબક્કો ‘પુસ્તક વાંચન’નો હતો. કુલ 52 બાળકો માટે અહીં 160 જેટલા બાળસાહિત્યના પુસ્તકોની નાનકડી લાઈબ્રેરી તૈયાર કરવામાં આવી હતી. પ્રત્યેક બાળકે એક-એક કરીને તેમાંથી પોતાને મનગમતું પુસ્તક લઈને, નામ નોંધાવીને, આખા પરિસરમાં પોતાને મનગમતી કોઈ પણ જગ્યાએ વાંચવા બેસવાનું હતું. પુસ્તકોની નોંધણીનું કામ યાત્રીબેન અને મિત્તલબેન સંભાળી રહ્યા હતાં. બાળકો ઉત્સાહભેર પોતાને મનગમતું પુસ્તક મેળવવા તલપાપડ થઈ રહ્યા હતાં. કોઈ અકબર-બીરબલ તો કોઈ બત્રીસપુતળીની વાર્તા તો કોઈ વળી છકો-મકો-ગિજુભાઈ બધેકાની બાળવાર્તાઓ કે અલીબાબા અને ચાલીસ ચોરની વાર્તાઓ શોધી રહ્યા હતા. પોતાને ગમતું પુસ્તક હાથ લાગી જતાં બધા પોતાના મિત્રો સાથે પાળી પર, ચોગાનમાં, ઝાડ નીચે, ઓટલા પર કે બાંકડા જેવી પોતાની મનપસંદ જગ્યાએ ગોઠવાઈ ગયા હતાં. બધા બાળકો પુસ્તક ખોલીને વાંચવામાં તલ્લીન થઈ ગયા હતાં. સાર્વજનિક પુસ્તકાલયની જેમ ચોમેર શાંતિ ફેલાઈ ગઈ હતી. આ શાંત વાતાવરણમાં કોયલના મીઠા ટહુકા વાતાવરણને મધુરતાથી ભરી રહ્યા હતા. બાળકોને આટલી એકાગ્રતાથી વાંચતા જોઈને મોટેરાંઓ સાથે અમે સૌ કોઈ બાળપણના દિવસો યાદ કરતાં પુસ્તક લઈને વાંચવા બેસી ગયા હતા ! થોડાક સમય માટે જાણે એમ લાગતું હતું કે આખા પરિસરમાં કોઈ છે જ નહિ.